FARGʻONA “AZOT” IShLAB ChIQARISh BIRLAShMASIDA AMMIAK, KARBAMID VA MELAMIN IShLAB ChIQARISh BOʻYIChA YANGI QUVVATLARNI BARPO ETISh ChORA-TADBIRLARI TOʻGʻRISIDA
(resolution, 2021-02-22)

Vazirlar Mahkamasining “1998 — 2002-yillarda Oʻzbekiston kimyo sanoati korxonalarini kompleks rivojlantirish Dasturi toʻgʻrisida” 1998-yil 25-martdagi 129-son qarorini bajarish yuzasidan Fargʻona “Azot” ishlab chiqarish birlashmasida eksportga moʻljallangan ishlab chiqarishlarni barpo etish maqsadida Vazirlar Mahkamasi qaror qiladi: 1. Quyidagilar: “Bektel Interneyshnl Inki kompaniyasi Fargʻona “Azot” ishlab chiqarish birlashmasida yiliga 200 ming tonna karbamid, 20 ming tonna melamin ishlab chiqaradigan quvvatlarni tashkil etish va karbamid ishlab chiqarish boʻyicha quvvatlarni yiliga 330 ming tonnadan 495 ming tonnagacha koʻpaytirish loyihasi boʻyicha bosh kontraktor sifatida belgilanganligi; “Bektel Interneyshnl Ink” kompaniyasi tomonidan loyiha, injiniringdan boshlab qurilmalarni loyiha quvvatiga chiqargan holda, foydalanishga tayyor qilib ishga tushirishgacha boʻlgan barcha ishlar kompleksini oʻz ichiga oluvchi shartlarda amalga oshirilishi; “Bektel Interneyshnl Ink” kompaniyasi mazkur loyihani amalga oshirish uchun jalb qilinadigan kredit resurslarining AQSh Eksimbanki va boshqa eksport-sugʻurta agentliklarida sugʻurtalash masalalarini hal etishni oʻz zimmasiga olishi; “Oʻzkimyosanoat” uyushmasi, Fargʻona “Azot” ishlab chiqarish birlashmasi va “Bektel Interneyshnl Ink” kompaniyasi oʻrtasida loyihaning texnik-iqtisodiy asoslanishini ishlab chiqish kompaniya mablagʻlari hisobiga 1998-yilning 1-iyuligacha tugallanishini nazarda tutuvchi bitim imzolanganligi; Fargʻona “Azot” ishlab chiqarish birlashmasi tomonidan “Bektel Interneyshnl Ink” kompaniyasi bilan dastlabki injiniringni, loyiha boʻyicha kapital xarajatlarni baholash va mablagʻ bilan taʼminlashni tashkil etishni oʻz ichiga oluvchi bazaviy loyihani ishlab chiqish yuzasidan kontrakt imzolanganligi; bazaviy loyihaning ishlab chiqilishini mablagʻ bilan taʼminlashga “Doych Morgan Grenfel” banki roziligi mavjudligi maʼlumot uchun qabul qilinsin. 2. Vazirlar Mahkamasining Investitsiya dasturlari departamenti “Oʻzkimyosanoat” uyushmasi, Oʻzbekiston Respublikasi Makroiqtisodiyot va statistika vazirligi, Moliya vazirligi, Tashqi iqtisodiy aloqalar vazirligi va Tashqi iqtisodiy faoliyat milliy bankini jalb qilgan holda loyihaning texnik-iqtisodiy asoslanishi olingandan soʻng uni ikki hafta muddatda koʻrib chiqsin va Oʻzbekiston Respublikasi Vazirlar Mahkamasi tasdiqlashi yuzasidan taklif kiritsin. 3. Loyihani amalga oshirish jadvali ilovaga* muvofiq tasdiqlansin. 4. Makroiqtisodiyot va statistika vazirligi mazkur loyihani Oʻzbekiston Respublikasining 1999-yilgi va keyingi yillardagi Investitsiya dasturiga kiritishni nazarda tutsin. 5. “Oʻzkimyosanoat” uyushmasi: bir hafta muddatda Fargʻona “Azot” ishlab chiqarish birlashmasi tomonidan “Bektel Interneyshnl Ink” kompaniyasi bilan imzolangan bazaviy loyihani ishlab chiqish yuzasidan kontraktga, kontrakt qiymatini 6 mln AQSh dollarigacha kamaytirgan holda, ishlar hajmidan texnik-iqtisodiy asoslashni chiqarib tashlab tegishli tuzatishlar kiritsin; loyihani amalga oshirish muddatini qisqartirish maqsadida “Bektel Interneyshnl Ink” kompaniyasi bilan uzil-kesil kontraktning kuchga kirishiga koʻra tayyorlash jarayoni uzoq boʻlgan asbob-uskunalarga buyurtmanomalarni birinchi navbatda joylashtirish, ammiak ishlab chiqarish qurilmalarini 2000-yil oxirida, karbamid va melamin ishlab chiqarish qurilmalarini 2001-yilning birinchi choragida ishga tushirgan holda obyektlarda qurilish-montaj ishlarini 1999-yilning ikkinchi choragida boshlash imkoniyatlari va shartlarini kelishib olsin. 6. Oʻzbekiston Respublikasi Tashqi iqtisodiy aloqalar vazirligi bazaviy loyihani ishlab chiqish yuzasidan kontraktni belgilangan tartibda roʻyxatdan oʻtkazsin. 7. Oʻzbekiston Respublikasi Tashqi iqtisodiy faoliyat milliy banki: “Doych Morgan Grenfel” banki bilan bazaviy loyihani ishlab chiqish yuzasidan kontraktni mablagʻ bilan taʼminlash yuzasidan bir oy muddatda kredit bitimini tuzsin va “Oʻzkimyosanoat” uyushmasi mablagʻlarini qayta moliyalashtirsin; “Oʻzkimyosanoat” uyushmasi va “Bektel Interneyshnl Ink” kompaniyasi bilan birgalikda import boʻyicha texnologik asbob-uskunalarni va materiallarni yetkazib berishni, injiniring ishlarini oʻtkazish va obyektlarni qurish xarajatlarini AQSh Eksim-banki va boshqa mamlakatlar eksport-sugʻurta agentliklari orqali mablagʻ bilan taʼminlashni ishlab chiqsin. 8. Belgilab qoʻyilsinki, bazaviy loyihani ishlab chiqish yuzasidan kreditni qaytarish kimyo sanoatini rivojlantirish dasturini amalga oshirish uchun 1999-yilda Oʻzbekiston Respublikasi Investitsiya dasturida “Oʻzkimyosanoat” uyushmasiga nazarda tutiladigan mablagʻlar hisobidan amalga oshiriladi. 9. Moliya vaziri bazaviy loyihani ishlab chiqish uchun jalb qilinadigan valyuta krediti boʻyicha “Doych Morgan Grenfel” bankiga va Oʻzbekiston Respublikasi Tashqi iqtisodiy faoliyat milliy bankiga Oʻzbekiston Respublikasi Hukumati kafolatini belgilangan tartibda berishga vakil qilinsin. 10. Adliya vazirligi amaldagi qonun hujjatlariga muvofiq Oʻzbekiston Respublikasi Hukumati kafolatlari boʻyicha yuridik xulosalarni rasmiylashtirsin. 11. Oʻzbekiston Respublikasi Tashqi ishlar vazirligi “Oʻzkimyosanoat” uyushmasi buyurtmanomalari boʻyicha kompaniya va uning subpudratchilari xodimlariga, vizalarni rasmiylashtirish uchun konsullik yigʻimlari toʻlashdan ozod etgan holda, koʻp martalik kelish-ketish vizalari belgilangan tartibda berilishini taʼminlasin. 12. Vazirlar Mahkamasining 1996-yil 26-iyuldagi 264-son qarori oʻz kuchini yoʻqotgan deb hisoblansin. 13. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T. Sultonov zimmasiga yuklansin.